B4-0824 και 0852/98

Ψήφισμα σχετικά με την ισότητα δικαιωμάτων των ανδρών και γυναικών ομοφυλοφίλων στην ΕΚ

Το Ευρωπαϊκό Κοινοβούλιο,

- έχοντας υπόψη το ψήφισμά του της 8ης Φεβρουαρίου 1994 σχετικά με την ισότητα δικαιωμάτων των ανδρών και γυναικών ομοφυλοφίλων στην ΕΚ ((ΕΕ C 61 της 28.2.1994, σελ. 40.)) που καλεί τα κράτη μέλη να καθορίσουν την ίδια ηλικία συναίνεσης τόσο για τις ομοφυλοφιλικές όσο και για τις ετεροφυλοφιλικές δραστηριότητες (παράγραφος 6),

- έχοντας υπόψη το ψήφισμά του της 17ης Σεπτεμβρίου 1996 σχετικά με το σεβασμό των δικαιωμάτων του ανθρώπου στην ΕΕ (1994) ((ΕΕ C 320 της 28.10.1996, σελ. 36.)), που ζητεί την κατάργηση των διακρίσεων και της άνισης μεταχείρισης ομοφυλοφίλων, ειδικότερα εν όψει των διατάξεων που προβλέπουν διαφορετικές ηλικίες συναίνεσης (παράγραφος 84),

- έχοντας υπόψη το ψήφισμά του της 19ης Σεπτεμβρίου 1996 σχετικά με τις αυστηρότερες ποινές σε βάρος των ομοφυλοφίλων στη Ρουμανία ((EE C 320, της 28.10.1996, σελ. 197.));

- έχοντας υπόψη το ψήφισμά του της 8ης Απριλίου 1997 σχετικά με το σεβασμό των δικαιωμάτων του ανθρώπου στην ΕΕ (1995) ((ΕΕ C 132 της 28.4.1997, σελ. 31.)), που επαναλαμβάνει το αίτημα για αλλαγή των διατάξεων που προβλέπουν διαφορετικές ηλικίες συναίνεσης (παράγραφος 136) και καλεί, ειδικότερα, την Αυστρία να καταργήσει το νόμο που αφορά την ηλικία συναίνεσης (παράγραφος 140),

- έχοντας υπόψη το ψήφισμά του της 17ης Φεβρουαρίου 1998 σχετικά με το σεβασμό των δικαιωμάτων του ανθρώπου στην ΕΕ (1996) ((ΕΕ C 80 της 16.3.1998, σελ. 43.)), που επαναλαμβάνει το αίτημά του προς την κυβέρνηση της Αυστρίας να καταργήσει τις διατάξεις του αυστριακού ποινικού κώδικα που προβλέπουν διαφορετικές ηλικίες συναίνεσης (παράγραφος 69),

- υπενθυμίζοντας τα κριτήρια της Κοπεγχάγης για την προσχώρηση υποψηφίων κρατών μελών και, ειδικότερα, την προϋπόθεση περί σεβασμού των δικαιωμάτων του ανθρώπου,

A. έχοντας υπόψη τη Σύσταση 924/1991 περί διακρίσεων σε βάρος των ομοφυλοφίλων, που ενέκρινε η Κοινοβουλευτική Συνέλευση του Συμβουλίου της Ευρώπης, η οποία συνιστά προς την Επιτροπή Υπουργών να παρακινήσει όλα τα κράτη μέλη να εφαρμόζουν την ίδια ελάχιστη ηλικία συναίνεσης για ομοφυλοφιλικές και ετεροφυλοφιλικές πράξεις (παράγραφος 7 ii),

Β. έχοντας υπόψη την απόφαση της Ευρωπαϊκής Επιτροπής Ανθρωπίνων Δικαιωμάτων, που εγκρίθηκε την 1η Ιουλίου 1997, όσον αφορά την Αίτηση αριθ. 25186/94 (Euan Sutherland) κατά του Ηνωμένου Βασιλείου, στην οποία αναφέρεται ότι «δεν υφίσταται αντικειμενική και εύλογη αιτία για την διατήρηση της ελάχιστης ηλικίας συναίνεσης για πράξεις ανδρών ομοφυλοφίλων, παρά ετεροφυλοφίλων, και ότι η αίτηση φανερώνει διακριτική μεταχείριση σε βάρος του αιτούντος σε ό,τι αφορά το δικαίωμά του για σεβασμό της ιδιωτικότητας της ζωής στα πλαίσια του άρθρου 8 της Σύμβασης» (παράγραφος 66) και καταλήγει συμπεραίνοντας ότι οι διατάξεις περί διαφορετικής ηλικίας συναίνεσης αποτελούν «παραβίαση του άρθρου 8 της (Ευρωπαϊκής) Σύμβασης (Ανθρωπίνων Δικαιωμάτων), σε συνδυασμό με τις διατάξεις του άρθρου 14 της Σύμβασης» (παράγραφος 67),

Γ. εκτιμώντας ότι, για λόγους αξιοπιστίας έναντι των υποψηφίων χωρών όταν ζητείται από αυτές ο σεβασμός των ανθρωπίνων δικαιωμάτων, κράτη μέλη της ΕΕ όπως η Αυστρία απαιτείται να καταργήσουν τη δική τους νομοθεσία που εισάγει διακρίσεις σε βάρος ανδρών και γυναικών ομοφυλοφίλων, ειδικότερα τις ισχύουσες διακριτικές διατάξεις περί ηλικίας συναίνεσης,

Δ. επισημαίνοντας ότι οι ακόλουθες υποψήφιες χώρες, με τις οποίες η ΕΕ έχει ήδη δρομολογήσει τη διαδικασία ένταξης, διατηρούν ακόμη νομικές διατάξεις στους ποινικούς τους κώδικες που εισάγουν σοβαρές διακρίσεις κατά των ομοφυλοφίλων: Βουλγαρία, Κύπρος, Εσθονία, Ουγγαρία, Λιθουανία και Ρουμανία,

Ε. επικρίνοντας την ανεπαρκή νομοθετική μεταρρύθμιση που ψήφισε το Κοινοβούλιο της Κύπρου στις 21 Μαΐου 1998, σύμφωνα με την οποία αντικαθίσταται η πλήρης απαγόρευση των ανδρικών ομοφυλοφιλικών πράξεων με σειρά άλλων διακριτικών διατάξεων, συμπεριλαμβανομένης και της αύξησης του ορίου ηλικίας συναίνεσης,

ΣΤ. καταδικάζοντας την άρνηση της Βουλής των Αντιπροσώπων της Ρουμανίας στις 30 Ιουνίου 1998 να εγκρίνουν ένα μεταρρυθμιστικό νομοσχέδιο που υπέβαλε η κυβέρνηση για την κατάργηση όλων των αντι-ομοφυλοφιλικών διατάξεων που προβλέπει το άρθρο 200 του ποινικού κώδικα,

Ζ. εκφράζοντας την αγανάκτησή του για την άρνηση του αυστριακού κοινοβουλίου να ψηφίσει την κατάργηση του άρθρου 209, που αφορά την επιβολή μεγαλυτέρου ορίου ηλικίας για άνδρες ομοφυλόφιλους, στις 17 Ιουλίου 1998, αγνοώντας σκοπίμως τόσο την απόφαση στην υπόθεση Sutherland καθώς και τα επείγοντα αιτήματα που υπέβαλε το Ευρωπαϊκό Κοινοβούλιο προς την Αυστρία με τα προαναφερθέντα ψηφίσματά του της 8ης Απριλίου 1997 και της 17ης Φεβρουαρίου 1998,

Η. εκφράζοντας την ευαρέσκειά του για τις πρόσφατες νομοθετικές μεταρρυθμίσεις στον εν λόγω τομέα στη Φινλανδία και τη Λεττονία καθώς και τη θετική ψήφο στις 22 Ιουνίου 1998 της Βουλής των Κοινοτήτων του ΗΒ για την κατάργηση των διατάξεων περί διαφορετικών ηλικιών συναίνεσης για άνδρες ομοφυλόφιλους που, δυστυχώς, στη συνέχεια ανετράπη με την ψήφο της Βουλής των Λόρδων,

Θ. εκτιμώντας ότι το άρθρο 13 της Συνθήκης ΕΚ, όπως τροποποιήθηκε από τη Συνθήκη του Άμστερνταμ, όταν κυρωθεί, θα δώσει εξουσία στο Συμβούλιο να λάβει κατάλληλα μέτρα για την καταπολέμηση των διακρίσεων όσον αφορά τις σεξουαλικές προτιμήσεις,

Ι. επιβεβαιώνοντας ότι δεν θα συναινέσει στην ένταξη καμίας χώρας η οποία, με τη νομοθεσία της ή τις πολιτικές της, παραβιάζει τα ανθρώπινα δικαιώματα των ανδρών και γυναικών ομοφυλοφίλων,

ΙΑ. έχοντας υπόψη το γεγονός ότι, σύμφωνα με επίσημα στατιστικά στοιχεία, υποβάλλονται ακόμη περίπου 50 αναφορές ετησίως στην αστυνομία, κινούνται 30 ποινικές διαδικασίες και ανακρίσεις ενώ επιβάλλονται 20 καταδίκες κατ' εφαρμογή του Άρθρου 209 του αυστριακού ποινικού κώδικα που προβλέπει την επιβολή ελάχιστης ποινής εξάμηνης κράτησης και μέγιστη ποινή πενταετούς κάθειρξης,

1. καλεί την κυβέρνηση και το κοινοβούλιο της Αυστρίας να καταργήσουν αμέσως το Άρθρο 209 του ποινικού κώδικα αμνηστεύοντας και αποφυλακίζοντας πάραυτα όσα άτομα έχουν καταδικασθεί και κρατούνται με βάση αυτό το νόμο;

2. καλεί όλες τις υποψήφιες χώρες να καταργήσουν τη νομοθεσία τους που παραβιάζει τα ανθρώπινα δικαιώματα των γυναικών και ανδρών ομοφυλοφίλων, ειδικότερα τις διακριτικές νομοθετικές διατάξεις περί ηλικίας συναίνεσης;

3. καλεί την Επιτροπή να λάβει υπόψη το σεβασμό και την εφαρμογή των ανθρωπίνων δικαιωμάτων για άνδρες και γυναίκες ομοφυλόφιλους κατά τη διαπραγμάτευση για την προσχώρηση υποψηφίων κρατών;

4. καλεί την Επιτροπή να εξετάσει ειδικότερα, κατά την αναθεώρηση της ΕΣΙΕ που πρόκειται να πραγματοποιηθεί πριν από το τέλος του χρόνου, την κατάσταση των ανθρωπίνων δικαιωμάτων ανδρών και γυναικών ομοφυλοφίλων στις χώρες αυτές;

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κοινοβούλια και τις κυβερνήσεις της Αυστρίας, της Κύπρου και της Ρουμανίας, καθώς και το Γενικό Γραμματέα του Συμβουλίου της Ευρώπης.